**Zmluva na dodávku software**

uzatvorená podľa § 269 ods. 2 zákona č. 513/1991 Zb. Obchodný zákonník v znení neskorších predpisov („ďalej „Obchodný zákonník“) a § 65 a nasl. zákona č. 185/2015 Z. z. autorský zákon v znení neskorších predpisov (ďalej „Autorský zákon“) medzi zmluvnými stranami:

 (ďalej len „zmluva“)

# ZMLUVNÉ STRANY

**Odberateľ:**

Názov: Finančné riaditeľstvo Slovenskej republiky

Sídlo: Lazovná 63, 974 01 Banská Bystrica

IČO: 42499500

Štatutárny orgán/konajúci: Mgr. Jozef Kiss,MA, prezident finančnej správy

Bankové spojenie: Štátna pokladnica

IBAN: SK14 8180 0000 0070 0043 7837

(ďalej len **„odberateľ“**)

**Dodávateľ:**

Obchodné meno: .........................................................

Sídlo: .........................................................

IČO: .........................................................

Štatutárny orgán/konajúci: .........................................................

DIČ: .........................................................

Bankové spojenie: .........................................................

IBAN: .........................................................

Zapísaný: Obchodný register ....................... súdu ............................

 oddiel ................., vložka č. ......................

(ďalej len **„dodávateľ**“)

**Preambula**

Východiskovým podkladom na uzatvorenie tejto zmluvy je ponuka úspešného uchádzača ako dodávateľa, predložená verejnému obstarávateľovi ako odberateľovi vo verejnom obstarávaní na predmet nadlimitnej zákazky „Obstaranie Microsoft licencií“ postupom verejnej súťaže podľa § 66 a nasl. zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“) vyhláseného v Publikačnom vestníku pod sp. zn.: ....... zo dňa ...... a vo Vestníku verejného obstarávania pod sp. zn.: ........ zo dňa: ................. .

**Čl. 1**

# ÚVODNÉ USTANOVENIA

#

* 1. Dodávateľ vyhlasuje, že
1. je zmluvným predajcom spoločnosti Microsoft Ireland Operations Limited, One Microsoft Place, South Country Business Park, Leopardstown, Dublin 18, Ireland (ďalej len „Microsoft“), prostredníctvom ktorého je odberateľ oprávnený nadobudnúť licencie na produkty spoločnosti Microsoft za podmienok, ktoré sú dohodnuté medzi odberateľom a spoločnosťou Microsoft.

1. je zadefinovaným partnerom pre správu nákupného konta v zmysle zmluvy Microsoft Products & Services definovanej v bode 1.3 písm. (i) tejto zmluvy.
	1. Pod licenciou podľa bodu 1.1 písm. (i) tejto zmluvy sa pre účely tejto zmluvy rozumie oprávnenie odberateľa používať produkty spoločnosti Microsoft tak, ako toto oprávnenie má vzniknúť podľa právneho vzťahu odberateľa a spoločnosti Microsoft plnením dodávateľa podľa tejto zmluvy.
	2. Odberateľ vyhlasuje, že
2. má so spoločnosťou Microsoft uzatvorenú nasledovnú zmluvu, ktorá ho oprávňuje nadobudnúť licencie na jej produkty od dodávateľa podľa tejto zmluvy: Microsoft Products and Services Agreement Číslo MPSA: 4100131368 (ďalej len „MPSA“). Zmluva MPSA umožňuje odberateľovi po jej podpise nakupovať licencie na produkty Microsoft ako aj online služby v ľubovoľných časových intervaloch.
3. zmluva uzavretá so spoločnosťou Microsoft uvedená v bode 1.3 písm. (i) tejto zmluvy obsahuje ustanovenia o spôsobe použitia jej produktov, rozsahu jednotlivých licencií k nej a čase na ktorý sa licencia udeľuje.

**Čl. 2**

# PREDMET A ÚČEL ZMLUVY

* 1. Touto zmluvou sa dodávateľ zaväzuje dodať odberateľovi licencie k produktom spoločnosti Microsoft podľa zmluvy MPSA v cenovej úrovni pre štátnu správu. Dodávateľ zabezpečí sprístupnenie inštalačných súborov softvérov a ich licenčné kľúče na oficiálnom licenčnom portáli spoločnosti Microsoft.
	2. Zoznam licencií s definíciami množstva a príslušenstva je špecifikovaný v Prílohe č. 1 tejto zmluvy. Licencie musia byť nové a nepoužité. Verzie jednotlivých produktov musia byť v čase ich nákupu z hľadiska výrobnej rady najnovšie na trhu, vydané spoločnosťou Microsoft. Dodávateľ zabezpečí možnosti stiahnuť inštalačné súbory a ich licenčné kľúče aj pre staršie prípadne novšie vydané verzie požadovaných aj iných produktov z oficiálneho licenčného portálu spoločnosti Microsoft, ktoré v súlade s platnými podmienkami spoločnosti Microsoft bude odberateľ využívať na účely testovania, príp. zníženie (downgrade) verzií jednotlivých produktov.
	3. Odberateľ sa zaväzuje prevziať od dodávateľa licencie podľa bodu 2.2 a zaplatiť za ne dohodnutú cenu.
	4. Účelom tejto zmluvy je dodanie licencií na upgrade operačných systémov a databáz prevádzkovaných v infraštruktúre finančnej správy na verzie podporované výrobcom (spoločnosťou Microsoft).

**Čl. 3**

# CENA

3.1 Zmluvné strany sa dohodli, že celková cena za dodanie licencií na základe tejto zmluvy je stanovená vo výške:

Cena bez DPH: ............................... EUR

+ 20 % DPH: ............................... EUR

Cena s DPH: ............................... EUR

(slovom: ................................................................ eur)

V prípade, ak dodávateľ, ktorý v čase podpisu tejto zmluvy nebol platiteľom DPH a v priebehu plnenia tejto zmluvy sa stane platiteľom DPH, dohodnutá cena sa v takom prípade považuje za cenu vrátane DPH a musí zostať zachovaná. Ak má dodávateľ sídlo alebo prevádzkareň, z ktorej službu poskytuje, mimo Slovenskej republiky v rámci členských štátov EÚ alebo v tretích štátoch a pôjde o dodanie služby z iného členského štátu alebo z tretieho štátu s miestom dodania podľa § 15 ods. 1 zákona č. 222/2004 Z. z. o dani z pridanej hodnoty v znení neskorších predpisov (ďalej „zákon o DPH“) v tuzemsku, uvedie na faktúre ceny bez DPH (v zmysle § 69 ods. 3 zákona o DPH je osobou povinnou platiť daň príjemca, t. j. odberateľ). V prípade, že nastane niektorá z vyššie uvedených skutočností, tak sa zmluvné strany dohodli, že celková cena za dodanie licencií na základe tejto zmluvy je stanovená vo výške:

Cena bez DPH: ........................... EUR

(slovom: ........................................................... eur)

Odberateľ je od roku 2012 registrovaný pre DPH ako nadobúdateľ tovaru v tuzemsku z iného členského štátu podľa § 7 zákona o DPH, ktorý nakupuje tovar z iného členského štátu EÚ, prípadne službu z iného členského štátu EÚ s miestom dodania podľa § 15 ods. 1 zákona o DPH a vtedy je odberateľ osobou povinnou platiť DPH.

Cena uvedená v tejto zmluve je dohodnutá v súlade v súlade so zákonom NR SR č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov.

3.2 Zmluvné strany sa zároveň dohodli, že cena za dodanie licencií podľa tohto článku zmluvy je konečná a zahŕňa všetky náklady dodávateľa.

**Čl. 4**

# DODACIE PODMIENKY

* 1. Licencie uvedené v Prílohe č. 1 tejto zmluvy dodá dodávateľ odberateľovi v termíne **do 14 kalendárnych dní** od nadobudnutia účinnosti tejto zmluvy.

* 1. Licencie dodané podľa tejto zmluvy sa považujú za dodané potvrdením dodacieho listu dodávateľovi oprávneným zástupcom odberateľa uvedeným v bode 11.2.1 tejto zmluvy, a to v dvoch vyhotoveniach, pričom jedno vyhotovenie si ponechá odberateľ a druhé dodávateľ.
	2. V prípade omeškania dodávateľa s dodávkou podľa bodu 4.1. tejto zmluvy môže odberateľ voči dodávateľovi uplatniť zmluvnú pokutu vo výške 0,2 % z ceny dodávky za každý deň omeškania. Dohodou o zmluvnej pokute nie je dotknutý nárok odberateľa na náhradu škody v celom rozsahu.
	3. Zmluvné strany sa zaväzujú upozorniť písomne druhú zmluvnú stranu bez zbytočného odkladu na vzniknuté okolnosti vylučujúce zodpovednosť, brániace riadnemu plneniu tejto zmluvy a predložiť druhej zmluvnej strane dôkazy o existencii týchto okolností. Zmluvné strany sa zaväzujú vyvinúť maximálne úsilie na odvrátenie a prekonanie okolností vylučujúcich zodpovednosť.
	4. Okolnosťou vylučujúcou zodpovednosť podľa § 374 Obchodného zákonníka sa rozumie prekážka, ktorá nastala nezávisle od vôle zmluvnej strany a bráni jej v splnení jej zmluvných povinností a zároveň nemožno rozumne predpokladať, že by povinná zmluvná strana túto prekážku alebo jej následky odvrátila alebo prekonala, a tiež, že by v čase vzniku záväzku túto prekážku predvídala (napríklad vojna, invázie, občianskych nepokoje, embargo, živelné udalosti alebo generálny štrajk), Zmluvná strana, ktorá preukáže nesplnenie svojej povinnosti vyplývajúcej jej z tejto zmluvy z dôvodu, že nastala okolnosť vylučujúca zodpovednosť, nebude zodpovedná za žiadne dôsledky neplnenia svojich povinností, vrátane zodpovednosti za škodu, za predpokladu, že vykonala všetky rozumné opatrenia pre ich splnenie. V takýchto prípadoch nesplnenie povinností nezakladá dôvod pre odstúpenie od tejto zmluvy, vznik nároku na zmluvnú pokutu ani na úroky z omeškania. Čas pre splnenie povinnosti sa predlžuje o čas trvania akejkoľvek z okolností uvedených v tomto bode zmluvy a o čas nevyhnutný na odstránenie ich následkov. Ak takáto okolnosť vznikla v čase, keď už zmluvná strana bola v omeškaní s plnením svojej povinnosti, nebude sa na ňu prihliadať.
	5. Za okolnosť vylučujúcu zodpovednosť sa nepovažujú zmeny ekonomického alebo politického charakteru, zmeny hospodárskych pomerov dodávateľa, výpadok dodávky elektrickej energie, úrazy a choroby, oneskorenie dodávok subdodávateľov dodávateľa, ani omeškanie z dôvodov omeškania akýchkoľvek iných zmluvných partnerov dodávateľa.
	6. Pokiaľ okolnosti vylučujúce zodpovednosť trvajú dlhšie ako 30 dní, zmluvné strany sa zaväzujú rokovať o dotknutých povinnostiach, najmä o predĺžení termínov podľa tejto zmluvy.
	7. Pokiaľ nepríde k dohode do 10 dní od začiatku trvania okolnosti vylučujúcej zodpovednosť, má odberateľ právo od tejto zmluvy odstúpiť.

 **Čl. 5**

# TRVANIE LICENCIÍ

* 1. Právo na užívanie licencií podľa tejto zmluvy vzniká dňom dodania licencií podľa bodu 4.2 tejto zmluvy a ich sprístupnením na licenčnom portáli MPSA, ak sa zmluvné strany nedohodnú dodatkom k tejto zmluve inak. Dodávané licencie sú trvalé a časovo neobmedzené. Software Assurance, ktorý sa odoberá k niektorým licenciám uvedeným v Prílohe č. 1 tejto zmluvy je poskytovaný na 3 roky od dodania licencií a ich sprístupnenia na licenčnom portáli MPSA.
	2. Odberateľ je oprávnený užívať licencie v súlade s podmienkami dohodnutými v zmluve MPSA so spoločnosťou Microsoft.

 **Čl. 6**

# MIESTO PLNENIA

* 1. Licencie podľa bodu 2.2 budú dodané odberateľovi v termíne podľa článku 4 tejto zmluvy elektronicky prostredníctvom nákupného konta registrovaného na e-mail ........................, dodací list bude doručený na adresu: Finančné riaditeľstvo Slovenskej republiky, Lazovná 63, 974 01 Banská Bystrica.

 **Čl. 7**

# FAKTURÁCIA A PLATOBNÉ PODMIENKY

7.1 Dodávateľ je oprávnený fakturovať cenu podľa bodu 3.1 tejto zmluvy po odovzdaní a prevzatí licencií v zmysle bodu 4.1 tejto zmluvy, pričom predpokladom pre vznik nároku na zaplatenie ceny za uvedený tovar je vyhotovenie a podpísanie dodacieho listu, z ktorého nebudú vyplývať žiadne vady licencií zistené už pri ich prevzatí odberateľom.

7.2. Celková cena za predmet tejto zmluvy je splatná na základe faktúry dodávateľa, a to prevodom na bankový účet dodávateľa uvedený vo faktúre. Riadne vystavená faktúra dodávateľa, ktorej súčasťou je aj kópia dodacieho listu je splatná do 30 dní odo dňa doručenia originálu faktúry odberateľovi poštou na jeho fakturačnú adresu uvedenú v záhlaví tejto zmluvy. V prípade, že tento deň pripadne na sobotu, nedeľu alebo deň pracovného pokoja, za deň splatnosti sa považuje nasledujúci pracovný deň. Faktúra sa považuje za uhradenú dňom pripísania fakturovanej sumy na účet dodávateľa.

7.3. Faktúra vystavená dodávateľom bude obsahovať všetky náležitosti daňového dokladu podľa zákona o DPH. Faktúra dodávateľa musí tiež obsahovať nasledujúce údaje:

a) označenie faktúry a jej číslo,

b) obchodné meno, právnu formu, sídlo a identifikačné číslo odberateľa a dodávateľa a označenie obchodného registra, v ktorom je dodávateľ zapísaný, ako aj číslo takéhoto zápisu,

c) predmet a špecifikáciu tovaru a dátum dodania tovaru odberateľovi,

d) deň vystavenia faktúry, lehotu jej splatnosti, odtlačok pečiatky a podpis oprávnenej osoby dodávateľa,

e) obchodné meno banky a IBAN, na ktorý sa má prevod uskutočniť,

f) celkovú fakturovanú sumu s DPH, prípadne celkovú fakturovanú sumu bez DPH, pokiaľ je cena uvedená bez DPH tak ako je uvedené v bode 3.1 tejto zmluvy,

g) ďalšie náležitosti vyplývajúce z platných a účinných právnych predpisov vrátane príloh vyplývajúcich z tejto zmluvy.

7.4. Ak faktúra nezodpovedá požiadavkám podľa bodu 7.3 tejto zmluvy alebo ak faktúra obsahuje nesprávne údaje alebo nebude obsahovať dodací list ako jej prílohu, má odberateľ právo vrátiť faktúru bez jej úhrady dodávateľovi na opravu alebo doplnenie v lehote jej splatnosti. Dodávateľ túto faktúru podľa charakteru nedostatkov opraví alebo vystaví novú faktúru. Nová lehota splatnosti začne plynúť až po doručení opravenej alebo riadne doplnenej faktúry odberateľovi. Na splatnosť opravenej alebo riadne doplnenej faktúry sa primerane vzťahuje dojednanie bodu 7.2 tejto zmluvy.

7.5 V prípade omeškania s úhradou faktúry vystavenej dodávateľom podľa tejto zmluvy môže dodávateľ uplatniť voči odberateľovi úrok z omeškania vo výške stanovenej podľa § 369a v spojení s § 369 ods. 2 Obchodného zákonníka a § 1 ods. 1 Nariadenia vlády SR č. 21/2013 Z. z., ktorým sa vykonávajú niektoré ustanovenia Obchodného zákonníka, v znení neskorších predpisov.

 **Čl. 8**

# ZÁRUČNÝ SERVIS

* 1. Dodávateľ sa zaväzuje, že licencie podľa bodu 2.2 dodá odberateľovi v rozsahu a kvalite dohodnutej touto zmluvou, a to najmä z hľadiska ich úplnosti, prevádzkovej spôsobilosti a spoľahlivosti. Zmluvné strany sa dohodli a berú na vedomie, že rozsah a podmienky záruky a podmienky záručného servisu sú upravené v zmluve MPSA.
	2. Pri preverovaní kvality licencií, pri uplatňovaní reklamácie, pri uplatňovaní nárokov z titulu zodpovednosti dodávateľa za chybné plnenie, budú zmluvné strany postupovať podľa ustanovení § 422 až § 441 Obchodného zákonníka.

**Čl. 9**

# VŠEOBECNÉ USTANOVENIA

* 1. Ak jedna zo zmluvných strán spôsobí porušením svojich povinností vyplývajúcich jej z tejto zmluvy akúkoľvek škodu druhej zmluvnej strane, jej zodpovednosť za škodu a povinnosť na náhradu škody takto spôsobenú druhej zmluvnej strane sa bude riadiť a spravovať ustanoveniami § 373 a nasl. Obchodného zákonníka, s výnimkou náhrady ušlého zisku, ktorého uplatnenie zmluvné strany vylučujú.
	2. Zmluvné strany sa dohodli, že postúpenie pohľadávok a záväzkov vyplývajúcich z tejto zmluvy tretej osobe je vylúčené.
	3. Dodávateľ vyhlasuje, že vzhľadom na finančné plnenie z tejto zmluvy si je vedomý skutočnosti, že sa považuje za partnera verejného sektora v zmysle ustanovenia § 2 zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „ZoRPVS“), a musí byť zapísaný v registri partnerov verejného sektora (ďalej len „register“), ktorého správcom a prevádzkovateľom je Ministerstvo spravodlivosti Slovenskej republiky. Dodávateľ v tejto súvislosti zároveň vyhlasuje, že spĺňa všetky podmienky stanovené ZoRPVS a bude si plniť všetky povinnosti, ktoré mu zo ZoRPVS vyplývajú. Dodávateľ tiež vyhlasuje, že v prípade, ak bude plniť predmet plnenia tejto zmluvy prostredníctvom subdodávateľov, ktorí majú povinnosť zapisovať sa do registra v zmysle ZoRPVS, musia byť v čase uzavretia tejto zmluvy v registri zapísaní. V prípade, ak počas platnosti tejto zmluvy dôjde k právoplatnému výmazu subdodávateľa z registra, je dodávateľ povinný okamžite ukončiť plnenie tejto zmluvy prostredníctvom takéhoto subdodávateľa. Porušenie povinnosti vykonať overenie identifikácie konečného užívateľa výhod v zmysle § 11 ods. 2 ZoRPVS alebo nesplnenie povinnosti vykonať zápis oprávnenej osoby do registra včas v zmysle § 10 ods. 2 tretej vety ZoRPVS bude mať za následok, že odberateľ, s ktorým partner verejného sektora (dodávateľ) uzavrel túto zmluvu, nemusí plniť svoje zmluvné povinnosti a nedostane sa tým do omeškania so splnením svojho záväzku.
	4. Za podstatné porušenie tejto zmluvy v súvislosti so ZoRPVS sa právom odberateľa odstúpiť od tejto zmluvy rozumie:

1. ak dôjde k výmazu dodávateľa, ako partnera verejného sektora, z registra počas platnosti tejto zmluvy, alebo ak dôjde k výmazu subdodávateľa, prostredníctvom ktorého dodávateľ plní predmet tejto zmluvy a zároveň má povinnosť byť zapísaný v registri, z registra,
2. ak je partner verejného sektora (dodávateľ) viac ako 30 dní v omeškaní so splnením povinnosti podľa § 10 ods. 2 tretej vety ZoRPVS,
3. ak počas platnosti tejto zmluvy použije dodávateľ subdodávateľa nezapísaného v registri, hoci takýto subdodávateľ mal byť v zmysle ZoRPVS zapísaný v registri, prípadne ak bol subdodávateľ počas plnenia predmetu tejto zmluvy vymazaný z registra a dodávateľ ho naďalej používal na plnenie predmetu tejto zmluvy ako svojho subdodávateľa.
	1. Odstúpenie od tejto zmluvy odberateľom je účinné dňom jeho doručenia dodávateľovi. V tomto prípade sa neuplatňuje ustanovenie bodu 13.4. tejto zmluvy.
	2. Dohodnuté podmienky odstúpenia od tejto zmluvy nemajú vplyv na možnosť odberateľa odstúpiť od tejto zmluvy na základe § 19 ZVO.

**Čl. 10**

# VYUŽITIE SUBDODÁVATEĽOV

* 1. V prípade, že dodávateľ využije pre plnenie tejto zmluvy subdodávateľov v súlade s podmienkami určenými v procese verejného obstarávania, ktorého výsledkom je uzavretie tejto zmluvy, je povinný v Prílohe č. 2 tejto zmluvy uviesť údaje o všetkých známych subdodávateľoch a údaje o osobe oprávnenej konať za subdodávateľa v rozsahu meno a priezvisko, adresa pobytu a dátum narodenia. Osobné údaje osoby oprávnenej konať za subdodávateľa budú pri zverejnení tejto zmluvy v Centrálnom registri zmlúv podľa bodu 13.10. anonymizované.
	2. V prípade zmeny subdodávateľa počas trvania tejto zmluvy, musí subdodávateľ, ktorého sa návrh na zmenu týka, spĺňať podmienky účasti týkajúce sa osobného postavenia podľa § 32 ods. 1 ZVO a nesmú u neho existovať dôvody na vylúčenie podľa § 40 ods. 6 písm. a) až h) a ods. 7 ZVO.
	3. Pravidlá pre zmenu subdodávateľov počas plnenia tejto zmluvy sú v súlade s § 41 ZVO určené nasledovne:
1. subdodávateľ, ktorého sa týka návrh na zmenu, musí spĺňať podmienky týkajúce sa osobného postavenia a neexistovali u neho dôvody na vylúčenie podľa § 40 ods. 6 písm. a) až h) a ods. 7 ZVO; oprávnenie dodávať tovar, preukazuje vo vzťahu k tej časti predmetu zákazky ktorú má subdodávateľ plniť,
2. akúkoľvek zmenu subdodávateľa dodávateľ písomne oznámi odberateľovi najneskôr 15 kalendárnych dní pred jej uskutočnením s uvedením obchodného mena subdodávateľa, adresy sídla subdodávateľa a identifikačného čísla (IČO) subdodávateľa; resp. mena a priezviska subdodávateľa, trvalého pobytu subdodávateľa a dátumu narodenia subdodávateľa, pričom na takúto zmenu subdodávateľa zmluvné strany nie sú povinné uzavrieť dodatok k tejto zmluve,
3. zmenou subdodávateľa nie je dotknutá zodpovednosť dodávateľa za plnenie tejto zmluvy,
4. v prípade, ak je menený subdodávateľ držiteľom akéhokoľvek oprávnenia na výkon činnosti, certifikátu alebo iného dokladu požadovaného odberateľom ako verejným obstarávateľom v súťažných podkladoch, je dodávateľ povinný, súčasne s písomným oznámením podľa písm. b) tohto bodu predložiť odberateľovi dotknuté oprávnenie alebo certifikát alebo iný doklad, ktorého držiteľom je navrhovaný subdodávateľ.

**Čl. 11**

**DORUČOVANIE A OPRÁVNENÍ ZÁSTUPCOVIA**

11.1 Zmluvné strany sa dohodli, že ak nie je v tejto Zmluve výslovne uvedený iný spôsob doručovania, tak sa písomnosti doručujú poštou vo forme doporučenej zásielky, kuriérom alebo osobne (v prípade doručovania odberateľovi prostredníctvom podateľne odberateľa). Na účely tejto zmluvy sa považuje za riadne doručenú každá zásielka, list alebo iná písomnosť zaslaná n a adresy zmluvných strán uvedené v záhlaví tejto zmluvy alebo na inú adresu písomne oznámenú zmluvnou stranou druhej zmluvnej strane, a to aj v prípade, keď si dotknutá zmluvná strana ako adresát odmietne prevziať poštovú alebo kuriérsku zásielku, alebo uplynie lehota na jej odber na pošte alebo u kuriéra. V takom prípade nastanú účinky doručenia dňom odmietnutia prevzatia alebo márnym uplynutím posledného dňa odbernej lehoty na pošte alebo u kuriéra. V prípade, ak je adresát neznámy, adresa nie je skutočná alebo sa z akéhokoľvek iného dôvodu zásielku nepodarí doručiť adresátovi, zásielka sa považuje za doručenú dňom, kedy sa vrátila späť odosielateľovi, resp. dňom uvedenom na poštovom podacom lístku.

11.2 Zmluvné strany sa dohodli, že osobami oprávnenými komunikovať vo veciach týkajúcich sa tejto zmluvy sú:

11.2.1. za Odberateľa:

[•], tel: [•], e-mail: [•]

[•], tel: [•], e-mail: [•]

Zmluvné strany sa dohodli, že určenie a zmena týchto osôb je vo výlučnej kompetencii odberateľa. Zmena v týchto osobách sa stáva účinnou najskôr dňom doručenia písomného oznámenia dodávateľovi.

11.2.2. za Dodávateľa:

[•], tel: [•], e-mail: [•]

[•], tel: [•], e-mail: [•]

Zmluvné strany sa dohodli, že určenie a zmena týchto osôb je vo výlučnej kompetencii dodávateľa. Zmena v týchto osobách sa stáva účinnou najskôr dňom doručenia písomného oznámenia odberateľovi.

11.3 Zmluvné strany sa zaväzujú bez zbytočného odkladu si písomne oznamovať zmeny v Oprávnených osobách alebo ich kontaktných údajov uvedených v bode 11.2 tejto Zmluvy.

**Čl. 12**

**POVINNOSŤ ZACHOVÁVAŤ MLČANLIVOSŤ A OCHRANA OSOBNÝCH ÚDAJOV**

12.1 Zmluvné strany sa zaväzujú zachovávať mlčanlivosť o dôverných informáciách, o ktorých sa dozvedeli od druhej zmluvnej strany pri plnení tejto zmluvy alebo v rámci samotného plnenia predmetu tejto zmluvy. Ak nie je ďalej v tejto zmluve ustanovené inak, za dôvernú informáciu sa považuje akýkoľvek údaj, podklad, poznatok, dokument alebo akákoľvek iná informácia, bez ohľadu na formu jej zachytenia:

a) ktorá sa týka zmluvnej strany (informácie o jej činnosti, štruktúre, hospodárskych výsledkoch, všetky zmluvy, finančné, štatistické a účtovné informácie, informácie o jej majetku, aktívach a pasívach, pohľadávkach a záväzkoch, informácie o jej technickom a programovom vybavení, know-how, hodnotiace štúdie a správy, podnikateľské stratégie a plány informácie týkajúce sa predmetov chránených právom priemyselného alebo iného duševného vlastníctva a všetky ďalšie informácie o zmluvnej strane),

b) ktorá bola poskytnutá zmluvnej strane druhou zmluvnou stranou alebo získaná zmluvnou stranou ešte pred nadobudnutím platnosti a účinnosti tejto zmluvy, pokiaľ sa týka jej predmetu a/alebo obsahu, informácia vyplývajúca z rokovania o tejto zmluve, jej prílohách alebo dodatkoch, ktorú si zmluvné strany poskytli, sprístupnili alebo nadobudli v súvislosti s touto zmluvou, jej uzavretím či plnením,

c) ktorá je výslovne zmluvnou stranou označená ako „dôverná“, „confidential“, „proprietary“ alebo iným obdobným označením, a to od okamihu oznámenia tejto skutočnosti druhej zmluvnej strane,

d) pre spracúvanie, ktorej je všeobecne záväznými právnymi predpismi platnými a účinnými v Slovenskej republike stanovený osobitný režim (najmä obchodné tajomstvo, bankové tajomstvo, telekomunikačné tajomstvo, daňové tajomstvo, osobné údaje a utajované skutočnosti).

12.2 Dôvernou informáciou nie je táto zmluva vrátane jej príloh, informácie, ktoré sa bez porušenia tejto zmluvy stali verejne známymi, informácie získané zmluvnou stranou oprávnene inak, ako od druhej zmluvnej strany, a informácie, ktoré je odberateľ povinný sprístupniť alebo zverejniť podľa zákona č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov (ďalej len „zákon o slobode informácií) alebo iného právneho predpisu platného a účinného na území Slovenskej republiky. Za dôverné informácie sa s výnimkou osobných údajov dotknutých osôb tiež nepovažujú informácie, ktoré sú v deň podpísania tejto zmluvy verejne známymi alebo ktoré sa už v tento deň dali zadovážiť z bežne dostupných zdrojov; informácie, ktoré sa stali po dni podpísania tejto zmluvy verejne známymi alebo ktoré sa po tomto dni dali zadovážiť z bežne dostupných zdrojov, a to inak než v dôsledku porušenia povinnosti zachovať mlčanlivosť podľa tohto článku, informácie, z ktorých povahy vyplýva, že zmluvná strana nemá záujem o ich utajenie, ak ich zmluvná strana výslovne neoznačila za dôverné.

12.3 Zmluvné strany sa zaväzujú spracúvať dôverné informácie druhej zmluvnej strany výlučne na účel, na ktorý im boli poskytnuté, odovzdané, sprístupnené alebo ktoré boli akýmkoľvek iným spôsobom získané zmluvnými stranami na základe tejto zmluvy, pričom zmluvné strany dôverné informácie na iný účel spracúvať nesmú. V prípade, že odberateľ poskytne dodávateľovi dôvernú informáciu v listinnej podobe, dodávateľ je povinný bezodkladne túto po pominutí účelu disponovania s ňou vrátiť odberateľovi.

12.4 Zmluvné strany sú povinné prijať také technické, personálne a organizačné opatrenia, ktoré zabezpečia primeranú ochranu dôverných informácií a súčasne sa zaväzujú, že dôverné informácie budú ochraňovať najmenej s rovnakou starostlivosťou, ako ochraňujú vlastné dôverné informácie rovnakého druhu, vždy však najmenej v rozsahu primeranej odbornej starostlivosti, predovšetkým ich budú chrániť pred náhodným alebo neoprávneným zneužitím, poškodením, zničením, náhodnou stratou, zmenou alebo iným znehodnotením, nedovoleným prístupom, sprístupnením alebo zverejnením, ako aj pred akýmikoľvek inými neprípustnými formami ich spracúvania.

12.5 Ak nie je v tejto zmluve ustanovené inak, zmluvné strany sa zaväzujú, že bez predchádzajúceho písomného súhlasu druhej zmluvnej strany neposkytnú, neodovzdajú, neoznámia alebo iným spôsobom nevyzradia, resp. nesprístupnia dôverné informácie poskytnuté na základe tejto zmluvy druhou zmluvnou stranou tretej osobe alebo tretej strane.

12.6 Zmluvné strany sa zaväzujú, že upovedomia druhú zmluvnú stranu o porušení povinnosti mlčanlivosti bez zbytočného odkladu potom, ako sa o takomto porušení dozvedia.

12.7 Povinnosť zachovávať mlčanlivosť sa nevzťahuje na prípady, ak zmluvnej strane na základe zákona, medzinárodnej zmluvy, ktorou je Slovenská republika viazaná, alebo na základe rozhodnutia príslušného orgánu vznikla povinnosť sprístupniť alebo zverejniť dôvernú informáciu druhej zmluvnej strany alebo jej časť. O vzniku takejto povinnosti sa budú zmluvné strany vzájomne informovať bez zbytočného odkladu s výnimkou prípadov, ak tak stanovuje zákon, medzinárodná zmluva, ktorou je Slovenská republika viazaná alebo rozhodnutie príslušného orgánu. Rovnako nie je porušením povinnosti mlčanlivosti, ak dodávateľ poskytne dôvernú informáciu svojmu subdodávateľovi; to však len za predpokladu, že subdodávateľ takúto dôvernú informáciu nevyhnutne potrebuje pre účely plnenia tejto zmluvy a zároveň ak dodávateľ zabezpečí, že subdodávateľ bude viazaný povinnosťou chrániť dôverné informácie v zmysle tohto článku tejto zmluvy minimálne v rovnakom rozsahu, ako sú viazané zmluvné strany.

12.8 Zmluvné strany sú povinné spracúvať osobné údaje štatutárneho orgánu druhej zmluvnej strany, ktoré im boli poskytnuté druhou zmluvnou stranou na účel uzatvorenia tejto zmluvy, v súlade s Nariadením Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov - ďalej len „Nariadenie GDPR“) a so zákonom č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov (ďalej len „zákon č. 18/2018 Z. z.“), pričom zmluvné strany tieto osobné údaje na iný účel spracúvať nesmú.

12.9 Zmluvné strany sú povinné spracúvať osobné údaje oprávnených osôb uvedené v bode 11.2, poskytnuté druhou zmluvnou stranou na účel uvedený v bode 11.2, v súlade s Nariadením GDPR a so zákonom č. 18/2018 Z. z., pričom zmluvné strany tieto osobné údaje na iný účel spracúvať nesmú.

12.10 Zmluvné strany uvádzajú, že pri stanovení rozsahu osobných údajov oprávnených osôb uvedených v bode 11.2 tejto zmluvy postupovali v súlade so zásadou minimalizácie osobných údajov uvedenou v ustanovení článku 5 ods. 1, písm. c) Nariadenia GDPR, t. j. tieto osobné údaje sú primerané, relevantné a obmedzené na rozsah, ktorý je nevyhnutný vzhľadom na účel uvedený v bode 11.2 tejto zmluvy, na ktorý ich budú zmluvné strany spracúvať.

12.11 Zmluvné strany sú povinné spracúvať osobné údaje osôb oprávnených konať za subdodávateľov dodávateľa, uvedené v Prílohe č. 2 tejto zmluvy, poskytnuté odberateľovi dodávateľom na základe ustanovenia § 41 ods. 3 ZVO na účel uvedený v bode 2.4, v súlade s Nariadením GDPR a so zákonom č. 18/2018 Z. z., pričom zmluvné strany tieto osobné údaje na iný účel spracúvať nesmú.

12.12 Osobné údaje dotknutých osôb uvedených v bodoch 12.8, 12.9 a 12.11 sa ďalej spoločne označujú len ako „Osobné údaje“.

12.13 Účely spracúvania Osobných údajov uvedené v bodoch 2.4 a 11.2 sa spolu s účelom uzatvorenia tejto zmluvy, na ktorý si zmluvné strany vzájomne poskytnú osobné údaje svojich štatutárnych orgánov v zmysle bodu 12.8, ďalej spoločne označujú len ako „Účely“.

12.14 Zmluvné strany sú povinné v súlade s Nariadením GDPR a príslušnými ustanoveniami zákona č. 18/2018 Z. z. zaviazať svojich zamestnancov a subdodávateľov, resp. ich zamestnancov, ako oprávnené osoby, ktoré sa v rámci plnenia tejto zmluvy u zmluvných strán oboznámia s Osobnými údajmi, povinnosťou spracúvať Osobné údaje v rozsahu poučenia a povinnosťou mlčanlivosti a ochrany Osobných údajov podľa Nariadenia GDPR a zákona č. 18/2018 Z. z. a to aj po skončení trvania tejto zmluvy a rovnako aj po skončení ich pracovného alebo iného zmluvného vzťahu so zmluvnými stranami, resp. subdodávateľmi. Splnenie povinnosti v zmysle predchádzajúcej vety je zmluvná strana povinná na písomnú výzvu druhej zmluvnej strany kedykoľvek hodnoverne preukázať.

12.15 S výnimkou postupu podľa bodu 12.16 tejto zmluvy, zmluvné strany nesmú spracúvať Osobné údaje prostredníctvom sprostredkovateľa, t. j. prostredníctvom subjektu, ktorý by Osobné údaje spracúval v mene a na základe pokynov zmluvných strán.

12.16 V prípade, ak je nevyhnutné, aby tretia strana (v postavení sprostredkovateľa - ďalej len „Sprostredkovateľ“) v mene zmluvnej strany a výlučne na základe jej zdokumentovaných pokynov spracúvala Osobné údaje, ktoré zmluvná strana spracúva ako prevádzkovateľ v zmysle ustanovenia článku 4 ods. 7 Nariadenia GDPR a ktoré boli zmluvnej strane poskytnuté druhou zmluvnou stranou na základe tejto zmluvy, zmluvná strana sa zaväzuje zabezpečiť, aby Sprostredkovateľ tieto Osobné údaje spracúval výlučne za podmienok stanovených legislatívou platnou a účinnou na území Slovenskej republiky upravujúcou oblasť ochrany osobných údajov (ďalej len „Legislatíva“) a na základe osobitného právneho titulu, ktorým bude zmluva o poverení sprostredkovateľa spracúvaním osobných údajov, uzatvorená medzi zmluvnou stranou a Sprostredkovateľom na základe ustanovenia článku 28 ods. 3 Nariadenia GDPR (ďalej len „Zmluva o poverení“), a to ešte pred tým, ako Sprostredkovateľ začne spracúvať Osobné údaje v mene zmluvnej strany. Zmluvná strana v Zmluve o poverení stanoví predovšetkým zoznam a rozsah Osobných údajov, ktoré bude Sprostredkovateľ spracúvať, právny základ a účel spracúvania Osobných údajov, kategórie dotknutých osôb, dobu spracúvania Osobných údajov, povinnosti a práva strán Zmluvy o poverení, ako aj ďalšie podmienky stanovené Legislatívou.

12.17 Zmluvná strana, ktorá bude postupovať podľa bodu 12.16 tejto zmluvy, informuje o svojom zámere druhú zmluvnú stranu, a to ešte pred uzatvorením Zmluvy o poverení, pričom je zároveň povinná v rámci tejto informácie poskytnúť druhej zmluvnej strane identifikačné údaje Sprostredkovateľa.

12.18 V prípade zániku tejto zmluvy sú zmluvné strany povinné Osobné údaje odstrániť zo svojich informačných systémov do 10 pracovných dní odo dňa zániku tejto zmluvy, a to vrátane všetkých kópií a záloh týchto Osobných údajov, pokiaľ to nebude v rozpore s inými povinnosťami zmluvných strán stanovenými platnou právnou úpravou.

12.19 Zmluvné strany sú povinné pravidelne preverovať trvanie Účelov spracúvania Osobných údajov a po ich splnení bez zbytočného odkladu zabezpečiť výmaz Osobných údajov, pokiaľ to nebude v rozpore s inými povinnosťami zmluvných strán stanovenými platnou právnou úpravou.

12.20 Zmluvné strany si navzájom zodpovedajú v plnom rozsahu za škodu, ktorá im vznikne porušením alebo nesplnením povinností druhou zmluvnou stranou pri spracúvaní a ochrane Osobných údajov vyplývajúcich z ustanovení tejto zmluvy a všeobecne záväzných právnych predpisov.

12.21 Ochrana Osobných údajov podľa tejto zmluvy trvá aj po ukončení zmluvného vzťahu založeného touto zmluvou a zaväzuje aj právnych nástupcov zmluvných strán. Ukončenie zmluvného vzťahu nemá vplyv na prípadný nárok na náhradu škody, ktorá zmluvnej strane vznikla porušením povinností druhou zmluvnou stranou.

12.22 Zmluvné strany sa zaväzujú vykonať kontrolu oprávnenosti používania Osobných údajov a informácií, a to na základe písomnej žiadosti druhej zmluvnej strany, podanej listinnou formou alebo formou autorizovaného elektronického podania, prostredníctvom svojich kontrolných útvarov a o výsledku kontroly bezodkladne poskytnúť druhej zmluvnej strane relevantné informácie.

12.23 Ostatné podmienky spracúvania Osobných údajov sa riadia Legislatívou.

 **Čl. 13**

# ZÁVEREČNÉ USTANOVENIA

13.1 Platnosť tejto zmluvy končí splnením jej predmetu podľa článku 2 tejto zmluvy, pričom v prípade, že to z charakteru jednotlivých práv a povinností zmluvných strán vyplýva, trvajú aj po skončení tejto zmluvy. Túto zmluvu možno inak ukončiť písomnou dohodou zmluvných strán, výpoveďou odberateľa alebo odstúpením od tejto zmluvy ktoroukoľvek zo zmluvných strán.

13.2 Vypovedať túto zmluvu môže odberateľ aj bez udania dôvodu, zaslaním písomnej výpovede druhej zmluvnej strane na adresu jej sídla zapísanú v obchodnom registri v čase odosielania výpovede. Výpovedná lehota je 1 mesiac a začína plynúť od prvého dňa mesiaca nasledujúceho po mesiaci, v ktorom bola výpoveď doručená druhej zmluvnej strane.

13.3 V prípade, ak došlo k zániku platnosti tejto zmluvy po tom, čo zo strany dodávateľa bolo plnené odberateľovi a toto plnenie bolo riadne prevzaté odberateľom, obe zmluvné strany si ponechajú všetky plnenia poskytnuté od druhej zmluvnej strany na základe tejto zmluvy do okamihu zániku platnosti tejto zmluvy.

13.4 Ak ktorákoľvek zmluvná strana podstatne poruší niektoré z ustanovení tejto zmluvy alebo sa dopustí podstatného porušenia zmluvy v zmysle všeobecne záväzných právnych predpisov, druhá zmluvná strana je oprávnená od tejto zmluvy odstúpiť. Odstúpenie od tejto zmluvy bude účinné a táto zmluva sa bude považovať za zrušenú ku dňu doručenia písomného oznámenia o odstúpení druhej zmluvnej strane na adresu uvedenú v záhlaví tejto zmluvy. Odstúpenie od tejto zmluvy a jeho účinky sa riadia príslušnými ustanoveniami Obchodného zákonníka, s výnimkou § 351 ods. 2 Obchodného zákonníka.

13.5 Ak bude na majetok dodávateľa vyhlásený konkurz, alebo povolená reštrukturalizácia, alebo vstúpi do likvidácie, alebo ak ktorákoľvek zmluvná strana nebude schopná z iných dôvodov plniť riadne svoje záväzky dlhšie ako 30 dní, môže druhá zmluvná strana ihneď odstúpiť od tejto zmluvy v zmysle bodu 13.4 tejto zmluvy. Odstúpenie od zmluvy bude účinné a zmluva sa bude považovať za zrušenú ku dňu doručenia písomného oznámenia o odstúpení druhej zmluvnej strane na adresu sídla uvedenú v záhlaví tejto zmluvy. Odstúpenie od zmluvy a jeho účinky sa riadia príslušnými ustanoveniami Obchodného zákonníka, s výnimkou § 351 ods. 2 Obchodného zákonníka.

13.6 Akékoľvek zmeny a/alebo doplnenia tejto zmluvy sa môžu vykonať iba na základe dohody obidvoch zmluvných strán, a to vo forme písomných a očíslovaných dodatkov k tejto zmluve podpísaných oprávnenými zástupcami oboch zmluvných strán, ak táto zmluva neurčuje v konkrétnych prípadoch inak. Dodatky k tejto zmluve musia byť uzavreté v súlade s § 18 ZVO.

13.7 Vzťahy zmluvných strán, ktoré vznikli na základe tejto zmluvy, a ktoré v nej nie sú výslovne upravené sa riadia príslušnými ustanoveniami Obchodného zákonníka a ostatnými všeobecne záväznými právnymi predpismi platnými v SR.

13.8 Ak sa niektoré z ustanovení tejto zmluvy stane neplatným alebo nevykonateľným, zostáva platnosť ostatných ustanovení tejto zmluvy nedotknutá. V prípade, že nastane situácia podľa predchádzajúcej vety, zmluvné strany sa bez zbytočného odkladu dohodnú na nahradení takéhoto ustanovenia takým ustanovením, ktoré zachová kontext a celkový právny a ekonomický účel daného ustanovenia ako aj tejto zmluvy.

13.9 Spory a/alebo nezrovnalosti medzi zmluvnými stranami, ktoré vzniknú na základe tejto zmluvy alebo v akejkoľvek súvislosti s touto zmluvou sa budú riešiť v prvom rade mimosúdnou cestou, a to vzájomnými rokovaniami zmluvných strán vedenými v dobrej viere. Ak sa tieto spory a/alebo nezrovnalosti nepodarí vyriešiť ani po takýchto vzájomných rokovaniach zmluvných strán, a to najneskôr do 30 kalendárnych dní odo dňa ich začatia, je ktorákoľvek zmluvná strana oprávnená predložiť tieto spory a/alebo nezrovnalosti medzi zmluvnými stranami, ktoré vzniknú na základe tejto zmluvy alebo v akejkoľvek súvislosti s touto zmluvou na rozhodnutie vecne a miestne príslušnému všeobecnému súdu Slovenskej republiky.

13.10 Táto zmluva nadobúda platnosť dňom jej podpísania oboma zmluvnými stranami. Táto zmluva je povinne zverejňovanou zmluvou v zmysle § 5a zákona o slobode informácií. Zmluvné strany berú na vedomie a súhlasia, že táto zmluva vrátane všetkých jej súčastí a príloh bude zverejnená v Centrálnom registri zmlúv (ďalej len „CRZ“). CRZ je verejný zoznam povinne zverejňovaných zmlúv, ktorý vedie Úrad vlády Slovenskej republiky v elektronickej podobe. Zverejnenie tejto zmluvy v CRZ sa nepovažuje za porušenie ani za ohrozenie obchodného tajomstva a informácie označené v tejto zmluve ako dôverné v zmysle § 271 ods. 1 Obchodného zákonníka sa nepovažujú za dôverné informácie. Táto zmluva nadobúda účinnosť dňom nasledujúcim po dni jej zverejnenia v CRZ.

13.11 Zmluvné strany sa zaväzujú riadne a včas si oznámiť zmeny všetkých údajov relevantných pre tento zmluvný vzťah.

13.12 Táto zmluva je vyhotovená v 4 rovnopisoch, po 2 rovnopisy pre každú zmluvnú stranu.

13.13 Neoddeliteľnou súčasťou tejto zmluvy sú:

Príloha č. 1: Špecifikácia licencií s cenovou kalkuláciou (Návrh na plnenie kritéria)

Príloha č. 2: Zoznam subdodávateľov (*aj ak ide o plnenie bez využitia subdodávky*)

13.14 Zmluvné strany vyhlasujú, že ich zmluvná voľnosť nebola žiadnym spôsobom obmedzená. Zmluvné strany vyhlasujú, že túto zmluvu neuzatvárajú v tiesni, ani v omyle, ani za inak nevýhodných podmienok, túto zmluvu si prečítali, jej obsahu porozumeli a na znak toho, že obsah tejto zmluvy zodpovedá ich skutočnej a slobodnej vôli, ju prostredníctvom svojich oprávnených zástupcov podpísali.

Za odberateľa: Za dodávateľa:

V Bratislave, dňa ............ V ....................., dňa.......

 ..................................... .......................................

 Mgr. Jozef Kiss, MA

prezident finančnej správy (meno, priezvisko, funkcia)